Publication: Magyar Közlöny
Issue: MK-1999-103 (Year: 1999, Number: 103)
Era: 1990-2004
Section: a 44/1999. (XI. 18.) OM rendelethez
Paragraph Index: 538

1. A képzési cél Az állatorvosi, illetve humánorvosi alapképzésben elsajátított ismeretek elmélyítése és kiszélesítése a cél, amely a speciális gyakorlati munkavégzést szolgálja. A szakma és a határterületek új tudományos eredményei alapozzák meg a gyakorlati ismereteket. Új vizsgálati módszereket, valamint hagyományos és újabb elbírálási elveket és szabályokat kell elsajátítani a hús- és élelmiszervizsgálatban. A hatósági ellenőrzés új jellegének és módjának ismerete szükséges az új állategészségügyi és élelmiszertörvény, valamint ezek végrehajtási rendeletei alapján. Egyre nagyobb jelentőségű a termelési folyamatok ellenőrzése, ennek nemzetközileg kialakult rendszere. Kiemelt jelentőségűek a nemzetközi követelmények, elsősorban az EU szabályozás ismerete és a hazai harmonizálási lehetőségek. Mindezen új szakmai és szabályozási ismeretek birtokában felel meg az állatorvosi élelmiszer-higiénikus azoknak a kibővült feladatoknak, amelyek egyrészt a hazai új termelési és tulajdonviszonyok között jelentkeznek, másrészt a nemzetközi követelményekben megfogalmazódnak.

Source: https://magyarkozlony.hu/hivatalos-lapok/f75b011233a9738dfb92c840dd4ac982c7f3ba76/dokumentumok/d17813938e207e5f43f549c87947f6e1fa7fa001/letoltes